Pranešimas spaudai

2025 m. liepos 24 d.

**Džiaugtis vasarą ledais ne tik gardu, bet ir prasminga: „Maxima“ primena apie socialinę akciją „Tau ledai, o jiems delfinų pagalba“**

**Skanaujant ledų galima ne tik atsigaivinti karštą dieną, bet ir prisidėti prie gerų darbų. Apie juos primena lietuviško prekybos tinklo „Maxima“ parduotuvėse vykstanti socialinė iniciatyva „Tau ledai, o jiems delfinų pagalba“. Jos metu, mėgaujantis valgomųjų ledų „Klasika“ porcijomis, kiekvienas „Maximos“ pirkėjas prisideda dovanojant vaikams, turintiems negalią, delfinų terapijos programą.**

Šeimoms, auginančioms vaikus, turinčius negalią ir (ar) individualius pagalbos poreikius, neretai įprasti kasdieniai dalykai tampa dideliu iššūkiu. Pastarajam įveikti prireikia nemažai kantrybės, pagalbos, finansinių resursų bei motyvacijos judėti pirmyn.

Vienas iš būdų, galinčių suteikti teigiamą pokytį šių šeimų gyvenime – jau daugiau nei dvidešimt metų Lietuvos jūrų muziejaus Delfinų terapijos centre rengiama delfinų terapijos programa. Vis tik, „Maximos“ l. e. p. Komunikacijos ir korporatyvinių ryšių departamento direktorė Snieguolė Valiaugaitė pastebi, kad kai kuriems tėveliams šie užsiėmimai gali būti sunkiau įgyvendinama svajonė.

„Kylantys kasdieniai sunkumai yra kur kas drąsiau įveikiami, kai sugebame vieni kitiems ištiesti pagalbos ranką. Būtent tokia misija vadovaujamės kartu su partneriais „Premia KPC“ bei Lietuvos jūrų muziejumi jau aštuntą vasarą organizuodami socialinę iniciatyvą „Tau ledai, o jiems delfinų pagalba“. Jos metu individualius pagalbos poreikius turintys vaikai turi galimybę patirti teigiamą pokytį kuriančią delfinų terapijos programą nemokamai. Taip ši svajonė sunkiau besiverčiančioms šeimoms tampa realybe“, – teigia S. Valiaugaitė.

„Maximos“ atstovė primena, kad per visą socialinės iniciatyvos „Tau ledai, o jiems delfinų pagalba“ gyvavimo laikotarpį, „Maximos“ pirkėjai, vasaros laikotarpiu pasirinkę gaivintis valgomųjų ledų „Klasika“ porcijomis, delfinų terapiją padovanojo jau daugiau nei šimtui šeimų. Šiemet ši dovana pasieks dar 15 atrinktų dalyvių.

**Iniciatyvos dalyviams – padrąsinantys „Maximos“ darbuotojų linkėjimai**

Apie vasarą vykstančią socialinę iniciatyvą parduotuvėse „Maxima“ primena prie valgomųjų ledų „Klasika“ esantys specialūs akcijos karuliai. Be to, S. Valiaugaitė pasakoja, kad proga, apie globojamą socialinį paramos projektą „Tau ledai, o jiems delfinų pagalba“, priminti ir kolegoms įmonėje, jau antrus metus išnaudojama biure minint Tarptautinę ledų dieną.

„Gerumo iniciatyvas įmonėje kuriame ir patys, ir kviečiame savo kolegas prisidėti prie tų, kurias globojame ne vienerius metus. Šiemet kolegoms apie šią jautrią socialinę akciją priminėme pakvietę vaišintis valgomųjų ledų „Klasika“ porcijomis atliekant tuo pačiu ir gražų gestą, kuris jau rudenį pasieks atrinktus delfinų terapijos programos dalyvius. Tai – ranka rašytos mūsų kolegų atvirutės, kurios, tikime, įkvėps ir padrąsins į ją vykstančius dalyvius iš jos pasisemti kuo daugiau teigiamų emocijų“, – dalinasi „Maximos“ l. e. p. Komunikacijos ir korporatyvinių ryšių departamento direktorė.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos:**

El. paštas komunikacija@maxima.lt